CELEX: 32019D2230
Language: el
Date: 2019-12-19 00:00:00
Title: Εκτελεστική απόφαση (ΕΕ) 2019/2230 του Συμβουλίου της 19ης Δεκεμβρίου 2019 για την τροποποίηση της απόφασης 2007/884/ΕΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

27.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 333/146
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2230 ΤΟΥ ΣΥΜΒΟΥΛΙΟΥ
         της 19ης Δεκεμβρίου 2019
         για την τροποποίηση της απόφασης 2007/884/ΕΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Τα άρθρα 168 και 169 της οδηγίας 2006/112/ΕΚ προβλέπουν ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται για αγαθά που του παραδίδονται και υπηρεσίες που του παρέχονται και τα οποία χρησιμοποιούνται για τις ανάγκες των φορολογούμενων πράξεών του ή για ορισμένους άλλους σκοπούς. Με το άρθρο 26 παράγραφος 1 στοιχείο α) της εν λόγω οδηγίας εξομοιώνεται με παροχή υπηρεσιών εξ επαχθούς αιτίας η χρησιμοποίηση περιουσιακών στοιχείων της επιχείρησης για τις ίδιες ανάγκες του υποκειμένου στον φόρο ή του προσωπικού του ή, γενικότερα, για σκοπούς ξένους προς την επιχείρησή του.
                  
               
                     (2)
                  
                  
                     Η απόφαση 2007/884/ΕΚ (2) επιτρέπει στο Ηνωμένο Βασίλειο να περιορίσει στο 50 % το δικαίωμα που έχει ο μισθωτής ή ο μισθωτής χρηματοδοτικής μίσθωσης αυτοκινήτου για έκπτωση του ΦΠΑ βάσει του άρθρου 168 ή 169 της οδηγίας 2006/112/ΕΚ επί των δαπανών μίσθωσης ή χρηματοδοτικής μίσθωσης αυτοκινήτου, όταν το αυτοκίνητο δεν χρησιμοποιείται αποκλειστικά για επιχειρηματικούς σκοπούς. Επιτρέπει επίσης στο Ηνωμένο Βασίλειο να μην εξομοιώνει ως παροχή υπηρεσιών εξ επαχθούς αιτίας την ιδιωτική χρήση αυτοκινήτου στο πλαίσιο μίσθωσης ή χρηματοδοτικής μίσθωσης από τον υποκείμενο στο φόρο για επιχειρηματικούς σκοπούς. Τα εν λόγω μέτρα («μέτρα παρέκκλισης») απαλλάσσουν τον μισθωτή ή τον μισθωτή χρηματοδοτικής μίσθωσης επιχειρηματικού αυτοκινήτου από το να τηρεί στοιχεία σχετικά με τον προσδιορισμό των χιλιομετρικών αποστάσεων που διανύονται για ιδιωτικούς σκοπούς ή να υπολογίζει τον ΦΠΑ για τη χιλιομετρική απόσταση που διανύεται για ιδιωτικούς σκοπούς από κάθε αυτοκίνητο χωριστά. Η απόφαση 2007/884/ΕΚ θα λήξει στις 31 Δεκεμβρίου 2019.
                  
               
                     (3)
                  
                  
                     Με επιστολή που πρωτοκολλήθηκε στην Επιτροπή στις 2 Απριλίου 2019, το Ηνωμένο Βασίλειο ζήτησε να του επιτραπεί να συνεχίσει να εφαρμόζει τα μέτρα παρέκκλισης που εγκρίθηκαν με την απόφαση 2007/884/ΕΚ.
                  
               
                     (4)
                  
                  
                     Με επιστολή της 29ης Απριλίου 2019, η Επιτροπή ενημέρωσε τα άλλα κράτη μέλη, σύμφωνα με το άρθρο 395 παράγραφος 2 της οδηγίας 2006/112/ΕΚ, σχετικά με το αίτημα του Ηνωμένου Βασιλείου. Με επιστολή της 2ας Μαΐου 2019, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
                  
               
                     (5)
                  
                  
                     Στις 29 Μαρτίου 2017, το Ηνωμένο Βασίλειο της Μεγάλης Βρετανίας και της Βόρειας Ιρλανδίας («Ηνωμένο Βασίλειο») γνωστοποίησε την πρόθεσή του να αποχωρήσει από την Ένωση σύμφωνα με το άρθρο 50 της Συνθήκης για την Ευρωπαϊκή Ένωση (ΣΕΕ). Σύμφωνα με το άρθρο 50 παράγραφος 3 της ΣΕΕ, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα την παράταση της προθεσμίας αυτής. Μετά την έγκριση πρώτης παράτασης στις 22 Μαρτίου 2019 και δεύτερης παράτασης στις 11 Απριλίου 2019, το Ευρωπαϊκό Συμβούλιο ενέκρινε την απόφαση (ΕΕ) 2019/1810 (3) στις 29 Οκτωβρίου 2019, με την οποία συμφώνησε, κατόπιν νέου αιτήματος του Ηνωμένου Βασιλείου, να παρατείνει την προθεσμία που προβλέπεται στο άρθρο 50 παράγραφος 3 της ΣΕΕ έως τις 31 Ιανουαρίου 2020.
                  
               
                     (6)
                  
                  
                     Σύμφωνα με το άρθρο 50 της ΣΕΕ, η Ευρωπαϊκή Ένωση προέβη σε διαπραγματεύσεις με το Ηνωμένο Βασίλειο για τη σύναψη συμφωνίας που καθορίζει τις λεπτομερείς ρυθμίσεις για την αποχώρησή του, λαμβάνοντας υπόψη το πλαίσιο των μελλοντικών του σχέσεων με την Ένωση («συμφωνία αποχώρησης»). Στις 11 Ιανουαρίου 2019, το Συμβούλιο εξέδωσε την απόφαση (ΕΕ) 2019/274 για την υπογραφή της συμφωνίας αποχώρησης (4). Μετά από περαιτέρω διαπραγματεύσεις μεταξύ των διαπραγματευτών της Ένωσης και του Ηνωμένου Βασιλείου κατά τους μήνες Σεπτέμβριο και Οκτώβριο του 2019, επιτεύχθηκε συμφωνία επί αναθεωρημένου κειμένου της συμφωνίας αποχώρησης, το οποίο εγκρίθηκε από το Ευρωπαϊκό Συμβούλιο στις 17 Οκτωβρίου 2019. Στις 21 Οκτωβρίου 2019, το Συμβούλιο εξέδωσε την απόφαση (ΕΕ) 2019/1750 για την υπογραφή της αναθεωρημένης συμφωνίας αποχώρησης (5). Το τέταρτο μέρος της συμφωνίας αποχώρησης (6) προβλέπει μεταβατική περίοδο που αρχίζει από την ημερομηνία έναρξης ισχύος της συμφωνίας αποχώρησης και λήγει στις 31 Δεκεμβρίου 2020. Κατά τη διάρκεια της μεταβατικής περιόδου, και εάν δεν ορίζεται διαφορετικά στη συμφωνία αποχώρησης, το ενωσιακό δίκαιο συνεχίζει να ισχύει για το Ηνωμένο Βασίλειο και εντός αυτού.
                  
               
                     (7)
                  
                  
                     Η παρούσα απόφαση, σε κάθε περίπτωση, παύει να ισχύει για το Ηνωμένο Βασίλειο και εντός αυτού από την επομένη της ημέρας κατά την οποία οι Συνθήκες παύουν να ισχύουν στο Ηνωμένο Βασίλειο δυνάμει του άρθρου 50 παράγραφος 3 της ΣΕΕ ή, εάν μια συμφωνία αποχώρησης που συνήφθη με το Ηνωμένο Βασίλειο σύμφωνα με το άρθρο 50 παράγραφος 2 της ΣΕΕ έχει τεθεί σε ισχύ, από την επομένη της ημέρας κατά την οποία λήγει η μεταβατική περίοδος, ή στις 31 Δεκεμβρίου 2022, ανάλογα με το ποια ημερομηνία είναι προγενέστερη.
                  
               
                     (8)
                  
                  
                     Παράλληλα με το αίτημά του, το Ηνωμένο Βασίλειο υπέβαλε στην Επιτροπή έκθεση, σύμφωνα με το άρθρο 3 δεύτερο εδάφιο της απόφασης 2007/884/ΕΚ, η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ. Από τις πληροφορίες που παρέσχε το Ηνωμένο Βασίλειο προκύπτει ότι ένα ποσοστό 50 % του περιορισμού εξακολουθεί να αντανακλά επαρκώς τις πραγματικές συνθήκες όσον αφορά την αναλογία μεταξύ της επιχειρηματικής και της μη επιχειρηματικής χρήσης των οχημάτων που επηρεάζονται από τα μέτρα παρέκκλισης. Η παράταση των μέτρων παρέκκλισης θα πρέπει, ωστόσο, να περιορίζεται στον αναγκαίο χρόνο για την αξιολόγηση της αποτελεσματικότητας των μέτρων παρέκκλισης και της καταλληλότητας του ποσοστού. Συνεπώς, θα πρέπει να επιτραπεί στο Ηνωμένο Βασίλειο να συνεχίσει την εφαρμογή των μέτρων παρέκκλισης για περιορισμένο χρονικό διάστημα.
                  
               
                     (9)
                  
                  
                     Θα πρέπει να οριστεί προθεσμία για την υποβολή αιτήματος έγκρισης τυχόν περαιτέρω παράτασης των μέτρων παρέκκλισης πέραν του 2022, κατά περίπτωση. Το Ηνωμένο Βασίλειο θα πρέπει να κληθεί επίσης να υποβάλει έκθεση παράλληλα με τυχόν αίτημα παράτασης, περιλαμβανομένης επανεξέτασης του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ.
                  
               
                     (10)
                  
                  
                     Τα μέτρα παρέκκλισης δεν θα έχουν αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
                  
               
                     (11)
                  
                  
                     Συνεπώς, η απόφαση 2007/884/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 3 της απόφασης 2007/884/ΕΚ αντικαθίσταται από το ακόλουθο κείμενο:
            
               
                  «Άρθρο 3
                  Η παρούσα απόφαση λήγει την επομένη της ημέρας κατά την οποία οι Συνθήκες παύουν να ισχύουν στο Ηνωμένο Βασίλειο δυνάμει του άρθρου 50 παράγραφος 3 της ΣΕΕ ή, εάν μια συμφωνία αποχώρησης που συνήφθη με το Ηνωμένο Βασίλειο σύμφωνα με το άρθρο 50 παράγραφος 2 της ΣΕΕ έχει τεθεί σε ισχύ, από την επομένη της ημέρας κατά την οποία λήγει η μεταβατική περίοδος, ή στις 31 Δεκεμβρίου 2022, ανάλογα με το ποια ημερομηνία είναι προγενέστερη.
                  Τυχόν αίτημα για την έγκριση παράτασης των μέτρων παρέκκλισης που προβλέπονται στην παρούσα απόφαση, κατά περίπτωση, υποβάλλεται στην Επιτροπή έως την 1η Απριλίου 2022. Το αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης του ΦΠΑ για τις δαπάνες μίσθωσης ή χρηματοδοτικής μίσθωσης αυτοκινήτων οι οποίες δεν χρησιμοποιήθηκαν αποκλειστικά για επιχειρηματικούς σκοπούς.».
               
            
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
            Η παρούσα απόφαση εφαρμόζεται από την 1η Ιανουαρίου 2020.
         
         
            Άρθρο 3
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 19 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               K. MIKKONEN
            
         
         
            (1)  ΕΕ L 347 της 11.12.2006, σ. 1.
         
            (2)  Απόφαση 2007/884/ΕΚ του Συμβουλίου, της 20ής Δεκεμβρίου 2007, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 346 της 29.12.2007, σ. 21).
         
            (3)  Απόφαση (ΕΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο, της 29ης Οκτωβρίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278 I της 30.10.2019, σ. 1).
         
            (4)  Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 47 I της 19.2.2019, σ. 1).
         
            (5)  Απόφαση (ΕΕ) 2019/1750 του Συμβουλίου, της 21ης Οκτωβρίου 2019, για την τροποποίηση της απόφασης (ΕΕ) 2019/274 για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 274 I της 28.10.2019, σ. 1).
         
            (6)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384 Ι της 12.11.2019, σ. 1).